Σίλβια Μάιλς

Βιογραφία

Η Μάιλς γεννήθηκε και μεγάλωσε στο Γκρήνουιτς της Νέας Υόρκης, όπου ο πατέρας της εργαζόταν ως ξυλουργός. Η ημερομηνία γέννησής της, σύμφωνα με ένα εισιτήριο από μια πτήση του 1962 στην οποία η Μάιλς επιβιβάστηκε για να κάνει το ταξίδι Λονδίνο-Νέα Υόρκη, ήταν 9 Σεπτεμβρίου 1924. Η Μάιλς είχε δηλώσει ότι τα ονόματα των γονιών της ήταν "Reuben και Belle", όμως το όνομα με το οποίο βαφτίστηκε, δεν δημοσιοποιήθηκε ποτέ. Η Μάιλς φοίτησε στο Actors Studio.

Καριέρα

Η Μάιλς ξεκίνησε την καριέρα της στο θέατρο το 1947, στην τηλεόραση και τον κινηματογράφο το 1954. Στις αρχές της δεκαετίας του 1960, ενσάρκωσε τον ρόλο της Sally Rogers στο πιλοτικό επεισόδιο αυτού που θα γινόταν το The Dick Van Dyke Show, ρόλος τον οποίο ενσάρκωσε αργότερα η Rose Marie για την ομώνυμη τηλεοπτική σειρά.
Η Μάιλς συμμετείχε στην ταινία Καουμπόι του Μεσονυχτίου (1969) ως μια ηλικιωμένη πόρνη της Park Avenue, που προσκαλεί τον Joe Buck (Γιον Βόιτ) στο διαμέρισμά της για να κάνουν σεξ. Ο ρόλος τής χάρισε μια υποψηφιότητα Όσκαρ Β' Γυναικείου Ρόλου, παρόλο που εμφανίστηκε στην σκηνή για μόλις έξι λεπτά. Έλαβε μια δεύτερη υποψηφιότητα για Όσκαρ Β' Γυναικείου Ρόλου για τον ελαφρώς μεγαλύτερο ρόλο της (οχτώ λεπτά) στην ταινία Δέκα Δολοφόνοι για τον Ντετέκτιβ Μάρλοου (1975).
Η Μάιλς είχε έναν cameo ρόλο στην ταινία αγωνίας Shalimar (1978). Εμφανίστηκε στην κινηματογραφική απόδοση του βιβλίου της Αγκάθα Κρίστι Έγκλημα Κάτω από τον Ήλιο (1982), όπου ενσάρκωσε μια παραγωγό του Broadway ; ταινία που αποτελεί μια από τους καλύτερους ρόλους της. Ενσάρκωσε την μεσίτρια Dolores στην ταινία του Oliver Stone Wall Street (1987), ένας ρόλος τον οποίο επανέλαβε στην ταινία Wall Street: Money Never Sleeps (2010).
Ο κωμικός Wayland Flowers και η μαριονέτα του Madame ήταν οι πρώτοι που είπαν την γνωστή πλέον πρόταση, "Η Σίλβια Μάιλς και ο Άντυ Γουόρχολ θα περιμένουν να ανοίξει ο φάκελος". Το 1976, το περιοδικό People επανέλαβε το ίδιο αστείο χωρίς να αναφέρει την πηγή. Η Μάιλς πρωταγωνίστησε στην ταινία του Γουόρχολ Heat (1972). Πρωταγωνίστησε επίσης και σε άλλες ταινίες όπως 92 in the Shade, Critical Condition, The Great Scout & Cathouse Thursday, Crossing Delancey και την κωμωδία She-Devil (1989), όπου ενσάρκωσε την μητέρα της Μέρυλ Στριπ.
Σε ένα εστιατόριο της Νέας Υόρκης το 1973, η Μάιλς δημόσια πέταξε ένα πιάτο γεμάτο φαγητό πάνω στο κεφάλι του κριτικού John Simon εξαιτίας των αρνητικών σχολιών αυτού του τελευταίου για την ίδια σε μια κριτική του. Στα τελευταία χρόνια της ζωής της, η Μάιλς εμφανίστηκε σε ελάχιστους ρόλους στην τηλεόραση όπως στο Sex and the City και στο One Life to Live, καθώς και στις ταινίες Go Go Tales και Wall Street: Money Never Sleeps.

Προσωπική ζωή

Το 1948 η Μάιλς παντρεύτηκε τον Ουίλιαμ Μάιλς, όμως το ζευγάρι πήρε διαζύγιο μετά από δυο χρόνια. Από το 1952 έως το 1958, ήταν παντρεμένη με τον Gerald Price. Από το 1963 έως το 1970, ήταν παντρεμένη με τον dj Ted Brown. O Brown αναφέρθηκε ότι η κύρια αιτία του διαζυγίου τους ήταν η επιθυμία της Μάιλς να μην κάνει παιδιά.
Η Μάιλς πέθανε στις 12 Ιουνίου 2019 καθώς πήγαινε σε ένα νοσοκομείο στο Μανχάταν, σε ηλικία 94 ετών. Αντιμετώπιζε προβλήματα υγείας τα τελευταία χρόνια και νοσηλευόταν σε κάποιο κέντρο υγείας τους τελευταίους μήνες. Τα τελευταία χρόνια της ζωής της έπασχε από αναιμία και αναπνευστικά προβλήματα.